정조 13년
己酉十一月初三日辰時上詣春塘臺親臨觀武才殿試入侍時行都承旨金載瓚左承旨申耆右承旨洪仁浩左副承旨李益運右副承旨李晩秀同副承旨尹行任記事官徐有聞假注書趙台榮記注官金健修金鳳顯檢校直閣鄭東浚鄭大容待敎金祖淳以次侍立上具戎服乘輿出協陽門入靑陽門詣春塘臺降輿陞座引儀唱觀武才殿試試官及抄啓文臣親試試官應製文臣入就位行四拜禮參試官刑曹判書沈頤之行大司憲金文淳行訓鍊院都正徐有大參考官行副護軍李潤禧前校理申獻朝宣傳官白東遠親試試官一提學金鍾秀檢校提學吳載純直提學金憙檢校直閣鄭東浚鄭大容原任直閣尹行任率抄啓文臣金祖淳等入就位行拜禮進伏宗宰東班行副司直鄭好仁洪秀輔具㢞閔鍾顯柳誼完城君李義行西班安春君鶴林君焴西淸君煋行副司直李柱國金持默李漢豐行副護軍金相玉同知中樞府事柳孝源以次侍立訖鍾秀進前奏曰早朝勞動聖體若何上曰一樣矣鍾秀曰本院請診啓批旣承知道之敎故醫官已爲待令使之入診宜矣上曰置之可也耆跪告宰樞執鼓應射諸人以次試射命憙書親試題仍命懸題訖上曰修撰李羲觀正言張錫胤許遞出榻敎上曰政官牌招開政出榻敎載瓚曰今日殿座時侍臣不卽知委未及待令事甚未安當該藝文館官員推考何如上曰依爲之出擧條上曰侍臣中懸頉人竝許遞今日政以在京無故人差出待下批牌招先參班後謝恩出榻敎上曰訓禁御將入侍賤臣承命出傳訓鍊大將徐有大禁衛大將金持默御營大將李漢豐以次進伏上曰觀武才後武將之以爲別薦卽古例也卿等各擧可合之人可也有大曰臣等未及留意故姑未廣聞而李灃之孫李爔故大臣李思觀之孫李海魯可合矣持默曰前承旨李書九之弟李經九可合矣漢豐曰故判書徐命臣之子徐晩修可合矣上曰今此所薦未免數少卿等益加採問明日更稟今日所薦人先爲入侍可也有大等退出載瓚曰大司憲金文淳戎服不懸豸事體未安推考何如上曰依爲之出擧條文淳曰臣言議風采本不合於淸朝憲長之任而前望蒙點旣出特恩懲討事急隨牌卽膺而以試官登筵時獬豸之不懸至被承宣之請推此莫非生疎昧例之致誠不勝瞿然慙悚揆以事體其不可晏然於臺次也明矣請命遞斥臣職上曰勿辭亦勿退待出擧條鍾秀曰臣於昨筵以向來處分傳敎還收中見漏人一體施行事陳達蒙允矣宣傳官柳春源處分傳敎亦在見漏中一體還收何如上曰一體分揀可也出擧條鍾秀曰惠堂兩窠皆未差惠廳事無擧行之人誠甚可悶另擇之窠不必拘恒例行戶曹判書徐有隣行禮曹判書鄭昌順惠堂差下使之察任何如上曰依爲之出擧條鍾秀曰戶曹判書徐有隣纔已惠堂差下矣惠堂與戶判無兩兼之例戶曹判書徐有隣今姑許遞何如上曰依爲之出擧條仁浩曰宣惠廳堂上徐有隣時無職名令該曹口傳付軍職何如上曰依爲之出擧條光默曰判書金履素差祭參議未差小臣獨政未安何以爲之乎敢稟上曰仍爲之出擧條上曰都摠管前望單子入之出榻敎命書傳敎曰批答與傳敎旣示別異之意本兵許解亦出禮使善爲從速進身則今日試役又復懸頉分義姑無論人情不當若此都摠管尹塾爲先推考卽爲牌招斯速肅命違牌勿爲呼望又命書傳敎曰驪州試射事不可以摘發自首仍以置之該牧使權以綱先罷後拿道伯之不能檢飭亦難免其罪該監司徐有防越俸一等上曰試官尹塾代金文淳徐榮輔代申獻朝爲之出榻敎上曰守令有闕之代口傳差出糴政方張與未下直守令當日辭朝出榻敎上曰成均館所捧儒生錄名單子數爻知入賤臣承命出回奏曰昨今所捧只一千二百餘人云矣命書傳敎曰謁聖庭試凡卽日唱第之科所考準者錄名近年則以其單子謄出成冊入送試所考其有無無則雖入格拔去自是法典昨日申飭泮長使之入泮擧行則自昨至今所捧近千餘張云此蓋不善曉諭之致當該大司成亟施不敍之典下吏令攸司從重科治今則入場隔夜前期捧單前期謄冊勢未及如例爲之只以捧單來呈試所事分付上曰大司成前望單子入之待下批牌招先進去後謝恩出榻敎載瓚曰試官中時無職名人令該曹口傳付軍職何如上曰依爲之出擧條命書傳敎曰身不自有以其義共休戚不如是何必如是費辭敎費聲氣期於全保支安後已乎雲劍與試官受點而俱不入參一則陪扈義重一則閣務自別要之皆是往役則此而逡巡大非平日所知行司直鄭民始從重推考卽爲牌招入侍上曰試官望擬入人牌去來知入有聞承命出回奏曰牌去來纔始畢來其中具允鈺差祭尹東暹尹塾金頤柱牌不進云矣上曰讀券官牌不進及在外代改望以入出榻敎上曰別雲劍鄭民始推考斯速入參出榻敎命書傳敎曰懸頉摠管許遞令該曹口傳差出上曰別雲劍鄭民始更爲牌招牌去來各別催促出榻敎命書傳敎曰同成均望筒留中初不點下則誤爲頒布致有來呈肅單之境極爲駭然當該銓官罷職上曰吏曹參議前望單子入之待下批牌招出榻敎命書傳敎曰日氣雖不甚寒冬節之露處在所當念罷漏後當開門入場以此分付成均館曉諭諸生命書傳敎曰別雲劍鄭民始更爲牌招違牌勿呼望上曰京畿監司入侍賤臣承命出傳京畿監司徐有防進伏奏曰今番遷園時道路一依溫幸御路定界餘外許民耕食事因御史柳文養所奏從便措置後狀聞事命下矣今則冬節已深雖及今定界勢將解凍後可以起耕且三邑田糴俱爲方張尺量定界之際監色之多日出村此亦有弊臣意則姑待來春幸行後卽送裨校眼同各其邑監色尺量定界餘外許民恐合事宜故敢此仰達矣上曰依爲之出擧條有防曰水原行宮大體則雖爲了畢而講武堂及其他公廨之不可不營建者多而向來所請得太半不足見方有停役之歎他各邑移邑時材木劃給已有前例況行宮事體尤有自別乎安眠島風落松中限一百三十株特爲加給以爲趁卽完役之地恐合事宜故敢此仰達矣上曰依爲之出擧條有防曰今番園役時畿邑各項進排以錢條會減已有成命而向來關西小米劃下者大體假令太半不足此則一依備局不足加請之關辭各邑成冊畢到後可以酌量容入更當煩陳而目今各邑之毋論公納與否先爲推移以用者不可不趁卽會減矣西穀之作錢取來特不過一兩月間而其間遲滯誠爲可悶臣意戶惠廳遺在中限三萬兩姑爲貸下待先區劃後加請之畢區處一齊充報而若或有餘則又當還納以此以彼俱無所妨故敢此仰達矣上曰令戶惠廳從長稟處可也出擧條有防曰今年畿農大體言之雖曰稍登而如沿江之陽川金浦等數邑跨朔長霖間有全一庫沈沒處其所傷損比他孔酷災處民情無異歉年而又當催科之時實難支吾之中摠廳應受北漢米氷厓轉輸之路往來糜費之資尤爲不些民訴邑牒極其紛紜在前不但有捧留之例其所分糶不過數朔之間臣非不知城餉定式之法意而民情旣如此兩邑所納之數又甚無多姑從民願許令捧留本邑而耗條色落等節一依前規輸送非但爲一分紓力之地在摠廳亦無所損故敢此仰達令廟堂稟處何如上曰民情旣如此不必稟處依此爲之可也出擧條命書傳敎曰以其地處以此眷遇今日違牌不知爲幾次入侍則欲爲進身職名則欲爲違傲終日相持屛退闕外夜漏將闌無意膺命廉防與分義姑無論大是孤負之一端別雲劍鄭民始統禦使除授當日辭朝時任水使遞付京職又若逡巡有關師律以此意使之知悉上曰抄啓文臣試券如已盡捧試官以爲進考可也鍾秀等進前考券訖上曰卿等退去出榜以入諸臣試射訖命諸試官以下先退訓鍊大將徐有大禁衛大將金持默御營大將李漢豐與幼學李爔李海魯李經九徐晩修以次進伏命海魯等各奏姓名敎有大等曰今此四人非不可堪而所薦旣少更爲廣問以薦可也命有大等退出以下四字刀削上敎兵曹判書金尙集曰曾有下敎而今乃踐言矣授卿此任意豈徒爾自卿陞資之初注意已深卿須善爲行公也尙集曰本兵重任是豈臣夢寐所到而今蒙特恩叨此重任惶懍感激益無仰達今非言私之時故玆敢冒沒出膺而此任自是重大之職以臣精力萬無行公之路是甚憫迫矣夜至丑時上曰儒生入場時弘化門東西狹及宣仁通化門一竝洞開行路左右使之明炬可也載瓚承命分付儒生入場訖引儀唱試官以下入就位行四拜禮考官右議政金鍾秀行戶曹判書徐有隣行副司直吳載純兵曹判書金尙集前大司成李時秀行副司直蔡弘履趙鼎鎭柳戇參考官行副司直李勉兢曺允大沈煥之李書九尹㬦禮曹參議孟至大行副司直洪義浩李鼎運南鶴聞李家煥前校理沈晉賢申獻朝副修撰尹光顔前修撰韓光植朴奎淳李錫夏李羲觀前正言兪漢㝢兵曹佐郞朴崙壽前持平李儒修觀武才殿試試官刑曹判書沈頤之行大司憲金文淳行訓鍊都正徐有大行副護軍李潤禧副司果金熙朝入就位行拜禮以次進伏訖宗宰東班判府事蔡濟恭行大司成徐鼎修進伏濟恭鍾秀進前奏曰連日勞動之餘今又移次經宿聖體若何上曰一樣矣敎濟恭曰聞卿所愼尙未快減云今果何如濟恭曰賤疾雖未差減今旣登筵當終日侍立矣鍾秀曰試官肅拜與陞殿時行副司直任希曾金夢華俱不入參事甚未安推考何如上曰依爲之出擧條上曰懸題紙入之命有隣尙集書賦題子興視夜仍爲懸題訖耆跪告宰樞執鼓應射諸人以次試射鍾秀曰臣伏見前兵判對擧臺章之疏極以爲駭矣臺諫事體與大臣等天子改容宰相待罪其重如此毋論言者之得失所遭之冤不冤近來反詈之習本屬當禁朝臣遭臺彈若一任其極口凌踏略不顧畏則臺閣之體漸輕矣小官尙不敢然況崇品重臣乎重臣之樹立雖大朝廷之事面亦重寧容如是長此不已則其流之弊必將啓君上輕侮臺諫之漸非細故也其在尊國體杜後弊之道不可置之前兵曹判書尹塾罷職何如上曰依爲之出擧條上命書傳敎曰宣傳官尹頤東先汰後拿行首宣傳官一體汰去今日政差出耆曰新除授左邊捕盜大將趙圭鎭牌招聽傳敎何如上曰依爲之出擧條上曰先捧試券進考可也鍾秀曰臣俄以試官任希曾不參班請推蒙允矣今始聞之則昨夜試望落點未下之前徑先出去至煩自上變通試望承牌後落點前出去事未前聞極爲未安試所承旨之初旣未能申飭於徑還之時末又不能覺察於闕參之際者亦涉疎忽試官任希曾及試所承旨一竝從重推考何如上曰依爲之出擧條上曰試官任希曾代具㢞爲之出榻敎鍾秀曰今番庭試取幾人乎命書傳敎曰今番觀武才對擧庭試取五人鍾秀等就座考券鍾秀曰今日科次時諸試官皆就座分考之後試官吳載純始爲入來揆以事體極爲未安推考警責何如上曰依爲之出擧條鍾秀等分考訖以三下趙得永等出榜命下番翰林金祖淳呼新來仍命趙得永等入侍趙得永鄭文始洪樂游許栮鄭彦仁以次進前命各奏姓名仍命退出命書傳敎曰新恩政事當日爲之命試官以下先退命書傳敎曰今番對擧之以儒生試取意有在焉況遐方儒生之當寒上來達夜露處豈令徒然還鄕乎明日當以九日製春塘臺親臨試取試官則大臣適兼文衡以大輪次例擧行表取京賦取鄕亦依前例爲之試紙則以大好紙爲之事預令入場儒生知悉上入小次通禮啓請外辦上具遠遊冠絳紗袍出大次陞座通禮啓請執圭上執圭在位百官行四拜禮訖載瓚耆跪告放榜執事者唱名文武擧人入就位行四拜禮跪受紅牌訖又行四拜禮退出在位百官跪引儀進當座前讀奏致詞在位百官行四拜禮訖通禮跪告禮畢命書傳敎曰觀武才頒賞明日爲之殿座處所以春塘臺爲之仍乘輿以出由建陽門入協陽門還內諸臣退出